Tsy fantatro, hoy i noro sadaikatra mafy. Mbola tsy namakafaka ny amin’izany aho. Ary ny an- dry ? Mba mahafinaritra ahy aky izy iny ! Tsotra ! Aoka tsy hambaran-dry na oviana na oviana aminy izany. Tankina tery i noro. Nahodiny haingana ny masony nibanjina azy. Nisavorovoro ny tao an-dohany. Tsy andriny izay hisarahana amin’i ketaka, hakany saina milamina sy hitafany amin’ny fony. Rabeniomby ! Endrey ny fitopatopan’ny fitiavana amin’ny androm-pahatanorana ! Miketriketrika mivaivay izy any am-pon’ny olona any. Dia amin’ny endriny kanto no ahatazanana ny fiainana. Hasambarana tsy mitampoka nefa misy faikany. Feno nofinofy tsindriandriana mora montsana. Indro noro tsy nahatombintsiraka amin’izay zoron-tany aleha, lasalasam-borona eny. Inona re no ndeha havaliny an-drabeniomby ? Fanekena sa fandavana ? Notsikerainy teo ny fiainana manontolon’ity tovolahy ity. Toa hitany eo indray ny fandreseny sesilany tamin’ny diamanga sy ny fanetren-tenany, tamin’izany. Tsy i ketaka irery akory, fa na izy koa aza mba taitra sy voasinton’ireny toetrany tsotra tsy mieboebo ireny. Nefa, toa mbola tsy te hanaiky avy hatrany izy. Dia horombahin’itsy namany ve rabe raha manjehy ny andro ho lava izy ? I ketaka izay miandry vava latsaka fotsiny sisa. Inona re no hataony ? Sahirana ny sainy. Dia noroahiny daholo indray aloha ireo fihevitra nanasohaso an-drabe nangonin’i ketaka ho eo anoloany, dia nohenoiny mangina izay ambaran’ny feon’ny fieritreretany. Nefa, asa izay reny nobitsihan’ny fony, fa sorena indray izy niezaka nampivohitra izay mety ho kileman’iroa tovolahy. Ary voadininy vetivety foana fa fianakaviana tsy mitovy lazan-karena amin’ny azy itsy te hiara-dalana aminy! Tsaroany ny fisompirampiran’ny mason’ny tovolahy eo an-tanàna sy ny zanaky ny manodidina isaky ny lalovany, indrindra hatramin’iny fampitaha iny. Meva, hono, izy ! Meva ! Meva ka be miandrandra ! Dia revo nitsikanikany samirery teo i noro. Novonjeny nokaikerina moramora, amin’ny masony somary mangalangala-pijery, ireo singam-bolo vitsivitsy sendra notsofin’ny rivotra hifafy teo imolony manify. Noperany hangina ny vinaniny tsy hampipololotra eritreritra be dia be. Ampy aharebika ny fony ny fahafinaretan’ny hafa eo am-pahitana ny tandindony. Toa satriny ihany ny hampitamby ilay fitiavany ! Satriny mihitsy, fa itsy ketaka no atahorany h. Dia ho sanatria ve. ? Rabe koa any, tsy mety tafandrimandry, savolain’ny eritreritra mifamahofaho, manontany tena izay mba ho setrin’ny fitiavany. Mankaiza ny ho tohin’ny tantarany ? Noro ! Mba vitany ihany lahy ny namboraka ny fitiavany tamin’iny domohina kely zanaky ny komohina iny. Fa amboninjato ange r’ingahy rainivola ireny, ary fianakaviana manana ny hajany. Ny azy kosa fantany fa tsy manana loatra. Ny tranony terilatsy14 rahoviana no ho trano kotona15 toa ny an-dry noro? Ary ny vokatry ny herin-tsandrin’ny tenany samirery rahoviana no hahatoraka ny vitan’ireo mpanompony misy firifiry ? Dia revo nanao manambatra sy manala ny harim-pananan’ny fianakaviany sy ny an’iroa zazavavy ny sainy, mba hahatsapany ny elanelana manasaraka, ka haminaniany izay mety ho tohiny hitranga. Ho lamokany sa ho zanany ? Dia hanosi-bohon-tanana ny fitiavany ve i noro, satria. Satria ny zanak’olona tamana an-toho-jinga tsy ho velon’ny an-kararana, ny zatra nijihina lamba landy tsy te halailain’ny kasoky ny lamba raty16, ary ny efa nampihantaina hisonanina amin-kenonkenona eny am-bohitra tsy hahazaka raharaha eny an-tsaha! Nifamadibadika tao an-tsainy izany rehetra izany tamin’ny lalana rehetra nolalovany. Nandeha teny ny andro. Niandoha tsikelikely ny firotsahan’ny fanala amin’ny maraina. Efa hita nihintsana ny ravin-kazo sasany. Mbola niakatra anefa ny vary vakiambiaty.